ALVORLIG: Landbruksminister Lars Peder Brekk ventet her på Ullevål sykehus i tre dager. De kunne ikke operere han. I går ble han sendt til Ringerike, hvor han ble operert. Foto: Johan Arnt Nesgård, Trønder-Avisa

Statsråd Brekk måtte vente i operasjonskø

Landbruksminister Lars Peder Brekk lå i flere dager med smerter i operasjonskø. I går måtte han bytte sykehus for å bli operert.

6. mars 2011

Artikkelen er over ni år gammel

Onsdag morgen hastet Lars Peder Brekk ned trappene i regjeringsbygget, på vei til møter i hjemfylket Nord-Trøndelag.

Les også: Frykter Brekk brakk foten







Han gled i steintrappen og vred muskelfestet ved kneet tvers av. Landbruksministeren stupte med hodet først ned trappen.

Ekstremt vondt

- Det var fryktelig vondt. Helt ekstremt, sa han fra sykesengen på Oslo universitetssykehus, Ullevål til Trønder-Avisa.

Har du tips om norsk politikk?Tips VG Nett her!

Da hadde han stadig mer frustrert ventet i over to dager på operasjon. Men ved Ullevål var det kø.

Han fikk beskjed om at hans liv ikke var i fare og at andre måtte prioriteres.

Hva synes du om at Brekk måtte vente på operasjon? Delta i debatten nederst i artikkelen!

Heller ikke torsdag eller fredag var det kapasitet ved Ullevål til å operere ham.

- Problemet er at jeg ikke får noe endelig svar på når inngrepet kan utføres. Det er ganske så frustrerende, sa statsråden til Namdalsavisa fra Ullevål før operasjonen.

Sendt til Hønefoss

Senterpartiet er forkjempere av lokalsykehus og det kan hende Brekk fikk et par gode argumenter etter det han selv har opplevd:

Siden Ullevål ikke hadde mulighet til å operere ham i går, ble trønderen ikke sendt til hjemfylket, men til Ringerike sykehus ved Hønefoss. Der var det ledig kapasitet.

I går ble han endelig operert, og ble liggende på intensiven etter det som oppleves som en vellykket operasjon.

Legene hadde allerede før operasjonen forberedt ham på at det kan ta tid før han kan løpe i trappene i departementet igjen:

- Det kan bli å gå med krykker i månedsvis med avstivet ben. Det ble sagt tre måneder, sier han til Trønder-Avisa.

Vil snart tilbake

Selv om Brekk er låst til sengen, har han laptopen, slik at han kan følge med og etter beste evne styre og stelle. Selvsagt har han fått med seg at en ny trønder er kommet inn i regjeringen.

- Vi har visst at Terje Riis-Johansen skulle slutte siden januar, sier han til sin lokalavis.

De første signalene i går, var at nybakt olje- og energiminister Ola Borten Moe også skal ta jobben som landbruksminister, mens Brekk er borte. Brekk sier han er innstilt på å komme raskest mulig tilbake i jobb.

Kommunikasjonsrådgiver Gina Scholz ved Oslo Universitetssykehus, Ullevål, vil ikke kommentere det forhold at de ikke hadde kapasitet til å operere Brekk.

- Vi kommenterer ikke enkeltpasienter, sier hun.

PS! I går kveld hvilte Brekk ut og kunne dermed ikke snakke med VG etter operasjonen.

Publisert: 06.03.11 kl. 10:44

Les også

Mer om Senterpartiet (Sp)